A4-0016/97

Ψήφισμα για την ανακοίνωση της Επιτροπής - Το μέλλον της κοινωνικής προστασίας: Πλαίσιο συζήτησης σε ευρωπαϊκό επίπεδο και για την έκθεση της Επιτροπής σχετικά με την κοινωνική προστασία στην Ευρώπη 1995 (COM(95)0466 - C4-0524/95 και COM(95)0457 - C4-0518/95)

Το Ευρωπαϊκό Κοινοβούλιο,

- έχοντας υπόψη τα άρθρα 2, 3, 117, 118 της Συνθήκης για την ίδρυση της Ευρωπαϊκής Κοινότητας,

- έχοντας υπόψη τη συμφωνία για την κοινωνική πολιτική που συνήψαν τα κράτη μέλη της Ευρωπαϊκής Κοινότητας εκτός από το Ηνωμένο Βασίλειο της Μεγάλης Βρετανίας και Βορείου Ιρλανδίας, ιδίως τα άρθρα 1 και 2 αυτής,

- έχοντας υπόψη την ανακοίνωση της Επιτροπής για το μέλλον της κοινωνικής προστασίας: πλαίσιο για έναν ευρωπαϊκό διάλογο (COM(95)0466 - C4- 0524/95) και την έκθεσή της για την κοινωνική ασφάλεια στην Ευρώπη 1995 (COM(95)0457 - C4-0518/95),

- έχοντας υπόψη την πρόταση ψηφίσματος του κ. Ferri για το σύστημα κοινωνικής ασφάλισης στην Κοινότητα (B4-0458/94),

- έχοντας υπόψη τη σύσταση του Συμβουλίου 92/441/ΕΟΚ της 24ης Ιουνίου 1992 σχετικά με τα κοινά κριτήρια που αφορούν την επάρκεια πόρων και παροχών στα συστήματα κοινωνικής προστασίας και τη σύσταση του Συμβουλίου 92/442/ΕΟΚ της 27ης Ιουλίου 1992 για τη σύγκλιση των στόχων και των πολιτικών κοινωνικής προστασίας ((EE L245 της 26.8.92, σελ. 46 και 49)),

- έχοντας υπόψη τα ψηφίσματά του της 13ης Ιουλίου 1995 σχετικά με συνεπή στρατηγική για την απασχόληση στην Ευρωπαϊκή Ένωση ((ΕΕ C249 της 25.9.95, σελ. 143)), της 29ης Νοεμβρίου 1995 σχετικά με την Ετήσια Έκθεση της Επιτροπής για την Απασχόληση στην Ευρώπη 1995 ((ΕΕ C339 της 18.12.95, σελ. 28)) και της 16ης Ιανουαρίου 1996 σχετικά με το Μεσοπρόθεσμο Πρόγραμμα Κοινωνικής Δράσης 1995 έως 1997 ((ΕΕ C32 της 5.2.96, σελ.24)),

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Προϋπολογισμών και Οικονομικής, Νομισματικής και Βιομηχανικής Πολιτικής (A4-0016/97),

Α. εκτιμώντας ότι ένα αλληλέγγυο ευρωπαϊκό μοντέλο κοινωνικής προστασίας έχει μεγάλη σημασία για τη διατήρηση της κοινωνικής ειρήνης[semigr ] ότι τα συστήματα αυτά χρειάζονται αναθεώρηση αλλά ότι η αναθεώρηση αυτή δεν πρέπει να υπονομεύσει τις θεμελειώδεις αρχές επί των οποίων βασίζονται και πάνω απ' όλα την αρχή της κοινωνικής αλληλεγγύης,

Β. εκτιμώντας ότι τα συστήματα κοινωνικής προστασίας πολύ συχνά θεωρούνται εμπόδια για τις οικονομίες των ευρωπαϊκών χωρών ενώ θα έπρεπε να αντιμετωπίζονται ως ανεκτίμητα προσόντα και θεμέλιοι λίθοι του ευρωπαϊκού κοινωνικού μοντέλου,

Γ. εκτιμώντας ότι τα συστήματα κοινωνικής προστασίας συμβάλλουν στην επίτευξη κοινωνικής συναίνεσης που αποτελεί σημαντική προϋπόθεση για την βιώσιμη οικονομική ανάπτυξη,

Δ. εκτιμώντας ότι τα συστήματα κοινωνικής προστασίας ενισχύουν την αρχή της κοινωνικής ιθαγένειας που κατοχυρώνει την αναγνώριση και την ένταξη των μισθωτών και εθελουσίως εργαζομένων και βοηθάει στην καταπολέμηση του κοινωνικού αποκλεισμού ο οποίος αποτελεί άρνηση της αρχής αυτής,

Ε. ότι ο όρος κοινωνική προστασία δηλώνει, σε ευρωπαϊκό επίπεδο, όλα τα συλλογικά συστήματα παροχών, τα οποία παρέχουν αλληλέγγυα κάλυψη για όλους τους κοινωνικούς κινδύνους,

ΣΤ. εκτιμώντας ότι στο πλαίσιο της αναθεώρησης των συστημάτων κοινωνικής προστασίας πρέπει να ληφθεί πρωτίστως μέριμνα για την απασχόληση διότι αν μη τι άλλο η ανεργία είναι ο κύριος λόγος για τον οποίο τα συστήματα κοινωνικής προστασίας βρίσκονται υπό οικονομική πίεση,

Ζ. εκτιμώντας ότι το άρθρο 117 της Συνθήκης ΕΚ προβλέπει «την ανάγκη να προαγάγουν τα κράτη μέλη τη βελτίωση των όρων διαβίωσης και εργασίας του εργατικού δυναμικού»,

Η. εκτιμώντας ότι το ευρωπαϊκό πρότυπο κοινωνικής προστασίας δεν είναι παρά ένα στοιχείο ευρύτερου συνόλου πολιτικών το οποίο πρέπει να εξεταστεί υπό το πρίσμα των νέων συνθηκών που χαρακτηρίζουν την διεθνή οικονομική και πολιτική σκηνή και ιδιαίτερα των τάσεων που συνδέονται με την διεθνοποίηση της αγοράς και τις απαιτήσεις εντονότατης ανταγωνιστικότητας,

Θ. εκτιμώντας ότι η κρίση που πλήττει σήμερα τα συστήματα κοινωνικής προστασίας οφείλεται σε μεγάλο βαθμό στην ανεπάρκεια των οικονομικών μέσων αλλά επίσης και σε διαρθρωτικά προβλήματα στα οποία προσκρούουν τα συστήματα κοινωνικής προστασίας στα κράτη μέλη,

Ι. εκτιμώντας ότι τα προβλήματα που αντιμετωπίζουν τα συστήματα κοινωνικής προστασίας είναι κοινοί στόχοι που επιδιώκουν τα κράτη μέλη και η Ευρωπαϊκή Ένωση και πρέπει επομένως να αντιμετωπισθούν από τα κράτη μέλη και την Κοινότητα προκειμένου να αρθούν τα προβλήματα για τους εργαζομένους που επιθυμούν να αξιοποιήσουν το δικαίωμα της ελεύθερης κυκλοφορίας στην εσωτερική αγορά[semigr ] ότι η Ευρωπαϊκή Ένωση έχει ήδη σημαντικές αρμοδιότητες στον τομέα αυτό κυρίως διότι ευθύνεται για την εξασφάλιση της ελεύθερης κυκλοφορίας και της ελεύθερης παροχής υπηρεσιών,

1. εκφράζει την ικανοποίησή της για την ανακοίνωση της Επιτροπής την οποία θεωρεί εποικοδομητική συμβολή στη συζήτηση για την αναθεώρηση των ευρωπαϊκών συστημάτων κοινωνικής προστασίας και λόγω της ανάγκης για μια σε βάθος ανάλυση των προβλημάτων που αντιμετωπίζουν τα συστήματα αυτά, συμφωνεί πλήρως με την Επιτροπή ότι η συζήτηση πρέπει να οργανωθεί σε ευρωπαϊκό επίπεδο[semigr ]

2. θεωρεί ότι ο όρος κοινωνική προστασία πρέπει να καλύπτει όχι μόνον την κοινωνική ασφάλιση, δηλαδή την σε συλλογικό επίπεδο παρεχόμενη προστασία αλλά και την κοινωνική προστασία που παρέχεται από την πολιτεία καθώς και από καθεστώτα που προκύπτουν από συλλογικές διαπραγματεύσεις και ιδιωτικές εισφορές[semigr ]

3. είναι της άποψης πάντως ότι ο ρόλος της Ευρωπαϊκής Ένωσης στον τομέα της κοινωνικής προστασίας πρέπει να είναι πιο ενεργός λαμβάνοντας υπόψη τις διαφορές που υφίστανται μεταξύ´των διαφόρων συστημάτων κοινωνικής ασφάλειας που ισχύουν σε κάθε ένα από τα κράτη μέλη και να περιλαμβάνει δράσεις στον τομέα αυτό οργανωμένες από κοινού με τα κράτη μέλη, τους μη κυβερνητικούς οργανισμούς που είναι κοινωνικά δραστήριοι εντός των κρατών και τους φορείς κοινωνικής πρόνοιας παραδείγματος χάρη υπό την μορφή εξεταστικής επιτροπής ή προσωρινής επιτροπής ή επιτροπής καθοδήγησης[semigr ] φρονεί ότι οι συστάσεις του Συμβουλίου του 1992 σχετικά με τη σύγκλιση των στόχων, την πολιτική στο επίπεδο της κοινωνικής προστασίας και την πολιτική σχετικά με τα κοινά κριτήρια όσον αφορά τα ικανοποιητικά εισοδήματα και τις παροχές στα συστήματα κοινωνικής προστασίας, πρέπει να ληφθούν υπόψη κατά τη χάραξη της πολιτικής των κρατών μελών και περαιτέρω πρέπει να λάβουν συγκεκριμένη μορφή μέσω κοινοτικών μέσων[semigr ]

4. πιστεύει επομένως ότι, μολονότι σέβεται τα προνόμια των κρατών μελών στην οργάνωση και διανομή των ευεργετημάτων κοινωνικής προστασίας, η Ευρωπαϊκή Ένωση πρέπει να προσπαθεί: να εξασφαλίζει ότι τα κράτη μέλη τηρούν τη δέσμευση για «υψηλό επίπεδο ... κοινωνικής προστασίας» όπως ορίζεται στο άρθρο 2 της Συνθήκης[semigr ] να συμβάλλει στη βαθμιαία σύγκλιση των συστημάτων κοινωνικής προστασίας των κρατών μελών επινοώντας κάποια ελάχιστα κοινωνικά κριτήρια σύγκλισης κυρίως ως μέσο για την πρόληψη του επιζήμιου ανταγωνισμού εντός της ενιαίας αγοράς που θα βρει έδαφος λόγω της διάβρωσης της κοινωνικής προστασίας[semigr ] να συμβάλλει στην επίτευξη συναίνεσης κατά την αναθεώρηση των συστημάτων κοινωνικής προστασίας ούτως ώστε τα συστήματα αυτά να προσαρμοσθούν καλύτερα στη σημερινή οικονομική και κοινωνική πραγματικότητα και να βελτιώσει τον συντονισμό των εθνικών συστημάτων κοινωνικής προστασίας προκειμένου να αρθούν τα υπάρχοντα εμπόδια στην ελεύθερη κυκλοφορία[semigr ]

5. συμμερίζεται, συνεπώς, την άποψη ότι ο ρόλος της Ευρωπαϊκής Ένωσης στον τομέα της κοινωνικής προστασίας συνίσταται στην εναρμόνιση των βάσεων των αξιώσεων[semigr ]

6. πιστεύει ότι η Ένωση πρέπει να έχει κατάλληλα μέσα για να εκπληρώσει τα ανωτέρω καθήκοντα και επιμένει ότι είναι επείγουσα ανάγκη να ενσωματωθεί το Κοινωνικό Πρωτόκολλο στο κείμενο της Συνθήκης επ´ ευκαιρία της Διακυβερνητικής Διάσκεψης και να εφαρμοσθεί η διαδικασία ψηφοφορίας με ειδική πλειοψηφία επί των θεμάτων που άπτονται του Πρωτοκόλλου αυτού[semigr ]

7. θεωρεί ότι το να δοθεί στην ΟΝΕ μια κοινωνική διάσταση και το να ελέγχονται οι αρνητικές συνέπειες των πολιτικών μείωσης των δαπανών που επιβάλλονται από τα κριτήρια σύγκλισης στο επίπεδο της κοινωνικής προστασίας, καθώς και οι πιέσεις που ασκούνται στη χρηματοδότηση των συστημάτων κοινωνικής ασφάλισης, αποτελεί αναγκαία προϋπόθεση για τη μελλοντική διασφάλιση του ευρωπαϊκού μοντέλου κοινωνικής προστασίας[semigr ]

8. έχει την πεποίθηση ότι τα συστήματα κοινωνικής προστασίας θα πρέπει να κατανεμηθούν και να επεκταθούν στις νέες ανάγκες της αγοράς εργασίας επειδή διαφορετικά οι ενδιαφερόμενοι δεν θα είναι διατεθειμένοι να αντικαταστήσουν την ασφάλεια των παροχών των παραδοσιακών εργασιακών σχέσεων με την ανασφάλεια και την μικρότερη προστασία της «άτυπης» εργασίας[semigr ] επισημαίνει, στο πλαίσιο αυτό, ότι η άτυπη απασχόληση και η με αυτήν συνδεόμενη ελλιπής κοινωνική προστασία πλήττει επί του παρόντος κυρίως τις γυναίκες[semigr ] αναμένει από την καθυστερημένη ψήφιση της οδηγίας σχετικά με την άτυπη εργασία την αναγκαία κοινωνική προστασία και ένα λογικό βαθμό ελαστικότητα στην αγορά εργασίας. Kαλεί την Επιτροπή να επεξεργασθεί προτάσεις με τις οποίες θα είναι δυνατόν να διασφαλίζεται η κοινωνική ασφάλιση και η κοινωνική προστασία των εργαζομένων στις περιπτώσεις της «άτυπης» εργασίας[semigr ]

9. πιστεύει ότι στοιχεία της κοινωνικής προστασίας μπορούν να αποβούν ευνοϊκότερα προς την απασχόληση όταν χρησιμοποιούνται σε συνδυασμό με άσκηση πολιτικής στον τομέα της αγοράς εργασίας: θεωρώντας τις παροχές όχι μόνο ως πιθανή πηγή εισοδήματος για τους δικαιούχους αλλά και ως κοινωνική επένδυση για την ενθάρρυνση των δυνατοτήτων του ατόμου σε ότι αφορά την απασχόληση και την εκπαίδευση[semigr ] αυξάνοντας τη συνεργασία ανάμεσα στους φορείς που καταβάλλουν τις παροχές τα γραφεία ευρέσεως εργασίας και της υπηρεσίας κατάρτισης[semigr ] προσφέροντας κίνητρα στους εργοδότες για να συμμετέχουν στην κατάρτιση, τον επαγγελματικό αναπροσανατολισμό και την προσφορά επαγγελματικής πείρας[semigr ] αίροντας το στίγμα της ανεργίας, παρέχοντας τις ευκαιρίες αυτές και στους έχοντες εργασία (άδεια Σαββάτου, πιστώσεις για επαγγελματικό αναπροσανατολισμό, νέα επαγγελματική εμπειρία)[semigr ]

10. υπενθυμίζει τη σπουδαιότητα των κινήτρων για κατάρτιση και δια βίου μάθηση παράλληλα με τη χορήγηση επιδομάτων ανεργίας παρά την απλή χορήγηση βοήθειας λόγω ανεργίας χωρίς καθόλου κατάρτιση[semigr ]

11. εκφράζει την ικανοποίησή του για την τάση μείωσης των εισφορών εργοδοτών και εργαζομένων ιδιαίτερα όσον αφορά τους χαμηλόμισθους αλλά πιστεύει ότι τα κράτη μέλη πρέπει να εξετάσουν σοβαρά τις δυνατότητες διαφοροποίησης των πηγών χρηματοδότησης, ούτως ώστε να διασφαλίζεται ότι η κοινωνική ασφάλιση μπορεί να χρηματοδοτείται, μετατοπίζοντας ιδίως τα φορολογικά βάρη από τον παράγοντα εργασίας σε άλλους παράγοντες, όπως η επιζήμια για το περιβάλλον κατανάλωση ενέργειας. Κάτι τέτοιο μπορεί να λάβει χώρα π.χ. μέσω της φορολογίας του CO2[semigr ] μια άλλη πιθανότητα θα ήταν η επιβολή φόρου στις οικονομικές δραστηριότητες[semigr ]υπενθυμίζει την πρόταση της Λευκής Βίβλου «Ανάπτυξη, ανταγωνιστικότητα και απασχόληση» για την χάραξη σχετικού ευρωπαϊκού πλαισίου[semigr ]

12. επισημαίνει ότι ένα αυξανόμενο ποσοστό απασχόλησης θα συνέβαλλε ουσιαστικά στη χρηματοοικονομική σταθεροποίηση των συστημάτων κοινωνικής προστασίας[semigr ]

13. φρονεί ότι εάν τα κράτη μέλη ενθαρρύνουν τους πολίτες να κάνουν συμπληρωματικές αποταμιεύσεις για να καλύπτουν τους κοινωνικούς κινδύνους, θα πρέπει παραλλήλως να εξετάσουν τις σχετικές επιπτώσεις στο επίπεδο της κοινωνικής προστασίας[semigr ] και ότι τούτο δεν θα έπρεπε να οδηγήσει στη δημιουργία πολλαπλών επιπέδων κοινωνικής ασφάλισης και στην εξασθένιση του συστήματος αλληλεγγύης που έχει θεσπισθεί[semigr ] εκτιμά επίσης ότι η αρχή της αλληλεγγύης θα πρέπει να παραμείνει ο στυλοβάτης της κοινωνικής ασφάλισης και ότι το γενικό σύστημα πρέπει να διατηρηθεί και ενδεχομένως να βελτιωθεί και στο πλαίσιο αυτό θεωρεί ότι η διατήρηση και -εάν καταστεί αναγκαίο- η διεύρυνση του γενικού συστήματος συνταξιοδότησης πρέπει να παραμείνουν ουσιαστικά, η δε ανάπτυξη επικουρικού συστήματος συνταξιοδότησης δεν πρέπει να αποτελέσει πρόσχημα για τη δικαιολόγηση των περικοπών και την αναμόρφωση προς τα κάτω του γενικού συστήματος συνταξιοδότησης[semigr ] εκφράζει επίσης την αντίθεσή του όσον αφορά την ιδιωτικοποίηση του κοινωνικού κινδύνου, στον τομέα ειδικότερα της υγείας[semigr ] αναμένει δράσεις σε εθνικό και ευρωπαϊκό επίπεδο για την ευαισθητοποίηση των νέων όσον αφορά το σύστημα αλληλεγγύης, ιδιαίτερα σε σχέση με την περίθαλψη των ηλικιωμένων[semigr ]

14. πιστεύει ότι τα χαμηλότερα ποσοστά ανεργίας και τα υψηλότερα ποσοστά συμμετοχής στην απασχόληση θα αυξήσουν τα έσοδα από τις εισφορές για τα συστήματα κοινωνικής ασφάλισης και θα συμβάλουν στη μείωση της οικονομικής πίεσης που αντιμετωπίζουν τα κρατικά συστήματα συνταξιοδότησης με τη μέθοδο της κατανεμημένης πληρωμής και επισημαίνει ότι τα κράτη μέλη έχουν την τάση να ενθαρρύνουν την συμπληρωματική αποταμίευση που βασίζεται σε προχρηματοδοτημένα καθεστώτα, φαινόμενο που μπορεί να τύχει υποστήριξης εκτός εάν χρησιμοποιείται ως επιχείρημα για περικοπές και υποβαθμίσεις των κρατικών συστημάτων συνταξιοδότησης ή για την αντικατάσταση των ισχυόντων συστημάτων μέσω της διαδικασίας κάλυψης κεφαλαίου, επειδή με αυτόν τον τρόπο θα επιβαρύνονταν διπλά ο εργαζόμενος πληθυσμός ο οποίος οφείλει να καταβάλλει συνεισφορές τόσο για την συνταξιοδότησή του όσο και για την εκπλήρωση των όρων της σύμβασης των γενεών. Ζητεί επιμόνως τα συστήματα κοινωνικής προστασίας να λαμβάνουν υπόψη τις νέες μορφές κοινωνικού κινδύνου που ανακύπτουν λόγω των δημογραφικών τάσεων ιδιαίτερα την μακρόχρονη φροντίδα ηλικιωμένων. Eπισημαίνει σχετικά ότι η κοινωνία πρέπει να αναγνωρίσει τη δυνατότητα αξιοποίησης γνώσεων και εμπειριών ηλικιωμένων ανθρώπων και προς το σκοπό αυτό θα πρέπει να προβλέψει τη δημιουργία σχετικών όρων-πλαισίων[semigr ]

15. επισημαίνει ότι οι αλλαγές των δομών της οικογένειας συνιστούν σημαντική τάση όπως και η γήρανση του πληθυσμού και επαναλαμβάνει την άποψη που εδώ και καιρό έχει εκφράσει ότι η κοινωνική προστασία χρειάζεται να μεταστραφεί σε ανεξάρτητα συστήματα για γυναίκες και άντρες εάν πρόκειται να ληφθούν σοβαρά υπόψη οι τάσεις αυτές, αλλά ότι εκ παραλλήλου πρέπει να ληφθεί μέριμνα για την προστασία της οικογένειας[semigr ]

16. αναγνωρίζει ότι η ελεύθερη κυκλοφορία των ατόμων είναι ένας από τους θεμελιώδεις οικονομικούς και κοινωνικούς στόχους της Ευρωπαϊκής Ένωσης. Πιστεύει ότι οι ευρωπαίοι πολίτες θέλουν πραγματικά να ασκήσουν τα δικαιώματά τους για ελεύθερη κυκλοφορία αλλά ότι η πραγματοποίηση της επιθυμίας τους αυτής δυσχεραίνεται πολλές φορές κυρίως εξαιτίας των εμποδίων που δημιουργούν ο ανεπαρκής συντονισμός και σύγκλιση ανάμεσα στα εθνικά συστήματα κοινωνικής προστασίας που μπορούν να προστατεύουν ορισμένους τομείς της αγοράς εργασίας από τον ευρωπαϊκό ανταγωνισμό όπως παραδείγματος χάρη μέσω του καθεστώτος του δημοσίου υπαλλήλου. Ζητεί από την Επιτροπή να καταρτίσει πρόγραμμα δράσης που θα καθορίζει τα μέτρα τα οποία πρέπει να ληφθούν στον τομέα της κοινωνικής προστασίας για να ενισχυθεί η ελεύθερη κυκλοφορία ώστε να περιλάβει τους νομίμως εγκατεστημένους εργαζόμενους τρίτων χωρών οι οποίοι ζουν νόμιμα στα κράτη μέλη[semigr ]

17. πιστεύει ότι η ισορροπία προσφοράς και ζήτησης στις αγορές εργασίας απαιτεί να παραταθεί το μέγιστο διάστημα των 3 μηνών εντός του οποίου ο άνεργος μπορεί να αναζητήσει εργασία σ' άλλο κράτος μέλος εισπράττοντας ταυτόχρονα επίδομα ανεργίας από το δικό τους κράτος μέλος[semigr ]

18. πιστεύει ότι η παροχή επιδόματος ανεργίας σε ανέργους που αναζητούν εργασία σε άλλο κράτος μέλος πρέπει να συνοδεύεται και από τη μέγιστη δυνατή διευκόλυνσή τους κατά τη συλλογή των απαραίτητων πληροφοριών[semigr ]

19. επισημαίνει ότι οι διαμεθοριακοί εργαζόμενοι αντιμετωπίζουν πρακτικές διακρίσεων σε σχέση με τον πενιχρό συντονισμό ανάμεσα στα εθνικά φορολογικά συστήματα και τα συστήματα επιδομάτων των γειτονικών χωρών και ζητεί επιμόνως από την Επιτροπή να χρησιμοποιήσει όλα τα μέσα που έχει στη διάθεσή της για να αντιμετωπισθεί κάθε είδους διάκριση στον τομέα αυτό. Υπενθυμίζει στην Επιτροπή την πρόθεσή της να φέρει στο φως της δημοσιότητας μελέτη σχετικά με την εφαρμογή της σύστασης της 21ης Δεκεμβρίου 1993, σχετικά με την επιβολή φορολόγησης σε ορισμένα εισοδήματα που αποκτούν οι εργαζόμενοι σε ένα κράτος μέλος διαφορετικό από το κράτος στο οποίο διαμένουν ((ΕΕ L 39 της 10.2.1994, σελ. 22)), είναι της γνώμης ότι οι τροποποιήσεις που προτείνει η Επιτροπή πρέπει να αντιμετωπίσουν τα προβλήματα των διαμεθοριακών εργαζομένων τα οποία πρέπει να αποδοθούν στην εκ μέρους του κράτους χρηματοδότηση ορισμένων παροχών κοινωνικής προστασίας[semigr ] ζητεί κάθε μεταβολή των χρηματοδοτικών μηχανισμών της κοινωνικής προστασίας να διερευνάται εκ των προτέρων σε σχέση με τις πιθανές συνέπειές της για τα δικαιώματα των μεταναστευόντων εργαζομένων και ειδικότερα των διαμεθοριακών εργαζομένων[semigr ]

20. ανησυχεί για τον ολοένα και μεγαλύτερο αριθμό εκείνων που διαβιούν υπό συνθήκες κοινωνικού αποκλεισμού στην Ευρωπαϊκή Ένωση που πλήττει ορισμένες ομάδες πολύ σκληρά όπως παιδιά κάτω των 16 χρόνων και καλεί επομένως την Επιτροπή να υποβάλει προτάσεις σχετικά με τον τρόπο με τον οποίο θα είναι δυνατόν να εξασφαλισθεί ένα ανεκτό επίπεδο διαβίωσης για κάθε πολίτη[semigr ]

21. θεωρεί ότι, με στόχο την εξασφάλιση της αποτελεσματικότητας των μέτρων στήριξης του ευρωπαϊκού μοντέλου κοινωνικής προστασίας στο πλαίσιο της παγκοσμιοποίησης της οικονομίας, η Επιτροπή, στα πλαίσια του ΠΟΕ, πρέπει να πρωτοστατήσει στη μάχη με στόχο την εφαρμογή της ρήτρας του περισσότερο ευνοούμενου κράτους και την ενσωμάτωση στις πολυμερείς συμφωνίες περιβαλλοντικών και κοινωνικών ρητρών κατά το πρότυπο της Διεθνούς Οργάνωσης Εργασίας[semigr ]

22. στηρίζει την εισαγωγή στη Συνθήκη ΕΚ της Δήλωσης 23 επ' ευκαιρία της Διακυβερνητικής Διάσκεψης[semigr ]

23. καλεί την Επιτροπή να προχωρήσει σε επείγουσα μελέτη των δημογραφικών εξελίξεων και των επιπτώσεών τους στα συστήματα κοινωνικής προστασίας προκειμένου να προληφθούν οι κοινωνικές και οικονομικές επιπτώσεις λόγω της αυξανόμενης γήρανσης του πληθυσμού της Ευρωπαϊκής Ένωσης[semigr ]

24. θεωρεί ότι χρειάζεται άμεσα να μελετηθεί η εξέλιξη της παραγωγής στα επόμενα χρόνια, η εξέλιξη της απασχόλησης και του χρόνου εργασίας και το πώς θα μετατραπεί σε οικονομικό αγαθό ο ελεύθερος χρόνος, ο οποίος αργά ή γρήγορα θα αυξηθεί[semigr ]

25. αναθέτει στον Πρόεδρό του να διαβιβάσει το παρόν ψήφισμα στην Επιτροπή, την Οικονομική και Κοινωνική Επιτροπή και τους Ευρωπαίους κοινωνικούς εταίρους.